S-148/2008

Mál þetta, sem dómtekið var 12. júní, er höfðað með ákæru sýslumannsins á Akureyri, útgefinni 20. maí 2008, á hendur X, óstaðsettum í hús á Akureyri, fyrir „eftirtalin fíkniefnalagabrot og þjófnaðarbrot,

A.

Fíkniefnalagabrot.

Með því að hafa fimmtudaginn 3. janúar 2008, á dvalarstað sínum að Tjarnarlundi [...] á Akureyri, verið að rækta kannabis en ákærði var með fimm kannabisplöntur í ræktun þegar lögreglan gerði þar húsleit.

B.

Þjófnaðarbrot.

Með því að hafa aðfaranótt miðvikudagsins 2. janúar 2008, brotist inn á veitingastaðinn Strikið á Akureyri og stolið þaðan allt að 7 áfengisflöskum.

Brot ákærða skv. A lið ákærunnar telst varða við 2. gr., sbr. 5. gr. og 6. gr. laga um ávana- og fíkniefni, nr. 65/1974, sbr. lög nr. 60/1980, sbr. lög nr. 13/1985 og sbr. lög nr. 82/1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233/2001.

Brot ákærða skv. B lið ákærunnar telst varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og að sæta upptöku á ofangreindum fimm kannabisplöntum, sem lögreglan lagði hald á en samanlögð þyngd þeirra er tilgreind í efnaskýrslu lögreglu nr. 13151. Jafnframt er krafist þess að ákærði sæti upptöku á fimm plastfötum, fjórum blómapottum, þremur ljósalömpum með 250w perum og tveimum ljósalömpum með 400 w perum, allt skv. 6. mgr. 5. gr. laga nr. 6571974 og 2. mgr. 14. gr. reglugerðar nr. 233/2001.“

Við þingfestingu málsins játaði ákærði skýlaust sök samkvæmt ákæru og féllst á gerðar upptökukröfur. Með játningu ákærða, sem samrýmist gögnum málsins og engin ástæða þykir vera til að draga í efa, er hann sannur að sök og hefur unnið sér til refsingar, en háttsemi hans er í ákæru rétt færð til refsiheimildar. Með málið var farið samkvæmt 125. gr. laga nr. 19/1991 um meðferð opinberra mála.

Ákærði hefur allnokkurn sakaferil að baki. Hann var á árinu 1997 dæmdur í 20 daga varðhald, skilorðsbundið í 2 ár, fyrir umferðarlagabrot og nytjastuld. Á árinu 1998 hlaut hann þrjá dóma, fyrst í janúar þar sem hann var dæmdur í 5 mánaða fangelsi, skilorðsbundið í þrjú ár, og til greiðslu 90 þúsund króna sektar fyrir minniháttar líkamsárás, nytjastuld, þjófnað og umferðarlagabrot; í maí var ákærði dæmdur á ný, og var dómurinn frá janúar þá tekinn upp og refsing ákveðin 7 mánaða fangelsi, skilorðsbundið í þrjú ár, jafnframt því sem hann var dæmdur til greiðslu 65 þúsund króna sektar, fyrir þjófnað, fjársvik, minniháttar líkamsárás, nytjastuld og umferðarlagabrot. Í október var ákærði dæmdur til 50 þúsund króna sektar fyrir umferðarlagabrot. Á árinu 1999 var ákærði dæmdur í 10 þúsund króna sekt fyrir áfengislagabrot. Á árinu 2001 hlaut ákærði tvo dóma, fyrst í september er honum var gerð 70 þúsund króna sekt fyrir umferðarlagabrot og því næst í nóvember 45 daga fangelsi, skilorðsbundið í þrjú ár, fyrir brot gegn 1. mgr. 106. gr. almennra hegningarlaga nr. 19/1940. Ákærði stóðst það skilorð. Hinn 13. nóvember 2007 var ákærði dæmdur í fangelsi í einn mánuð, skilorðsbundið í tvö ár, fyrir brot gegn 2. sbr. 5. og 6. gr. laga um ávana- og fíkniefni nr. 65/1974 og tilraun til þjófnaðar. Loks var hann hinn 7. febrúar síðastliðinn sakfelldur fyrir fíkniefnalagabrot en ekki gerð sérstök refsing, en um var að ræða hegningarauka við dóminn frá nóvember 2007.

Í fyrrgreindum dómi 13. nóvember 2007 var ákærði annars vegar sakfelldur fyrir að hafa í vörzlum sínum hassolíu, saxaða kannabisstöngla og kannabisfræ, og hins vegar fyrir að hafa í þjófnaðarskyni brotizt inn á veitingahúsið Strikið og vera búinn að taka þar til varning er lögreglan kom að. Með því broti sem ákærði er nú sakfelldur fyrir, og er nauðalíkt því sem hann var sakfelldur fyrir í nóvember 2007, hefur ákærði rofið skilorð þess dóms. Verður sá dómur nú tekinn upp og ákærða gerð refsing í einu lagi með vísan til 60. gr. almennra hegningarlaga. Brot það sem ákærði er nú sakfelldur fyrir framdi hann í janúar á þessu ári. Eins og áður hefur verið rakið var hann í febrúarmánuði sakfelldur fyrir fíkniefnalagabrot en ekki gerð refsing. Ákveðst refsing hans með hliðsjón af 77. og 78. gr. almennra hegningarlaga. Verður refsing ákærða ákveðin fangelsi í þrjá mánuði.

Með vísan til sakaferils ákærða, og ekki sízt þess að ákærði rýfur skilorð aðeins hálfum öðrum mánuði eftir dóm, og það með broti sem í öllum meginatriðum er samskonar, þykir dóminum sem ekki komi nú til mála að skilorðsbinda refsingu hans.

Fallast ber á gerðar upptökukröfur en samkvæmt gögnum málsins voru haldlögð fíkniefni alls 1,03 grömm af kannabislaufum.

Ekki leiddi sérstakan kostnað af rekstri málsins.

Þ-kk-nf D-kk-nf kveður upp dóm þennan.

D Ó M S O R Ð:

Ákærði, X, sæti fangelsi í þrjá mánuði.

Upptæk eru gerð: fimm kannabisplöntur alls 1,03 g af kannabislaufum sem lögregla lagði hald á í málinu og greind eru í efnaskrá nr. 13151; fimm plastfötur, fjórir blómapottar, þrír ljósalampar með 250w perum og tveir ljósalampar með 400w perum.